張宗璉，字重器，吉水人。永樂二年進士。改庶起士，授刑部主事，錄囚廣東。仁宗即位，擢左中允。會詔朝臣舉所知，禮部郎中況鐘以宗璉名上。帝問少傅楊士奇曰：「人皆舉外吏，鐘舉京官，何也？」對曰：「宗璉賢，臣與侍讀學士王直將舉之，不意為鐘所先耳。」帝喜，曰：「鐘能知宗璉，亦賢矣。」由是知鐘，而擢宗璉南京大理丞。宣德元年，詔遣吏部侍郎黃宗載等十五人出厘各省軍籍，宗璉往福建。明年坐奏事忤旨，謫常州同知。朝遣御史李立理江南軍籍，檄宗璉自隨。立受黠軍詞，多逮平民實伍，宗璉數爭之。立怒，宗璉輒臥地乞杖，曰「請代百姓死」，免株累甚眾。初，宗璉使廣東，務廉恕。至是見立暴橫，心積不平，疽廢背卒。常州民白衣送喪者千餘人，為建祠君山。宗璉蒞郡，不攜妻子，病亟召醫，室無燈燭。童子從外索取油一盂入，宗璉立卻之，其清峻如此。